Številka: 35431-13/2021-2550-8

Datum: 9. 12. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. [113/05](http://www.uradni-list.si/1/objava.jsp?sop=2005-01-5007) – uradno prečiščeno besedilo, [89/07](http://www.uradni-list.si/1/objava.jsp?sop=2007-01-4388) – odl. US, [126/07](http://www.uradni-list.si/1/objava.jsp?sop=2007-01-6415) – ZUP-E, [48/09](http://www.uradni-list.si/1/objava.jsp?sop=2009-01-2380), [8/10](http://www.uradni-list.si/1/objava.jsp?sop=2010-01-0251) – ZUP-G, [8/12](http://www.uradni-list.si/1/objava.jsp?sop=2012-01-0268) – ZVRS-F, [21/12](http://www.uradni-list.si/1/objava.jsp?sop=2012-01-0815), [47/13](http://www.uradni-list.si/1/objava.jsp?sop=2013-01-1783), [12/14](http://www.uradni-list.si/1/objava.jsp?sop=2014-01-0304), [90/14](http://www.uradni-list.si/1/objava.jsp?sop=2014-01-3646), [51/16](http://www.uradni-list.si/1/objava.jsp?sop=2016-01-2246), [36/21](http://www.uradni-list.si/1/objava.jsp?sop=2021-01-0716) in [82/21](http://www.uradni-list.si/1/objava.jsp?sop=2021-01-1758)) in petega odstavka 51.a člena Zakona o varstvu okolja (Uradni list RS, št. 39/06-ZVO-1-UPB1, 49/09-ZMetD, 66/06-OdlUS, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20) v predhodnem postopku za nameravani poseg: proizvodni objekt Brnik, nosilcu nameravanega posega LOG ONE d.o.o., Leskoškova cesta 2, 1000 Ljubljana, ki ga po pooblastilu direktorjev Stanisava Adriana in Laššaka Mareka zastopa E-NET OKOLJE d.o.o., Linhartova cesta 13, 1000 Ljubljana, naslednji

**S K L E P**

1. Za nameravani poseg: proizvodni objekt Brnik, na zemljiščih v k.o. 2108 Velesovo s parcelnimi št. 1688/1, 1687/1, 1686/12, 1684/1, 1683, 1682/1, 1682/2, 1681/2, 1680/1 in 1743/3, nosilcu nameravanega posega LOG ONE d.o.o., Leskoškova cesta 2, 1000 Ljubljana, ni potrebno izvesti presojo vplivov na okolje in pridobiti okoljevarstveno soglasje.
2. Pritožba zoper ta sklep ne zadrži njegove izvršitve.
3. V tem postopku stroški niso nastali.

**O b r a z l o ž i t e v:**

Ministrstvo za okolje in prostor, Direktorat za okolje (v nadaljevanju ministrstvo), je dne 27. 9. 2021 s strani nosilca nameravanega posega LOG ONE d.o.o., Leskoškova cesta 2, 1000 Ljubljana, ki ga po pooblastilu direktorjev Stanisava Adriana in Laššaka Mareka zastopa E-NET OKOLJE d.o.o., Linhartova cesta 13, 1000 Ljubljana (v nadaljevanju nosilec nameravanega posega), prejelo zahtevo za izvedbo predhodnega postopka za nameravani poseg: proizvodni objekt Brnik, v skladu z 51.a členom Zakona o varstvu okolja (Uradni list RS, št. 39/06-ZVO-1-UPB1, 49/09-ZMetD, 66/06-OdlUS, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20, v nadaljevanju ZVO-1).

K zahtevi je nosilec nameravanega posega priložil:

* Strokovno oceno možnih pomembnih vplivov na okolje za poseg: Proizvodni objekt Brnik, št. 401721-jh/nz z dne 24. 9. 2021, E-NET OKOLJE d.o.o., Linhartova cesta 13, 1000 Ljubljana;
* 3 grafične prikaze za nameravani poseg;
* Varnostne liste za kemikalije, ki se bodo uporabljale v objektu;
* Pooblastilo za zastopanje z dne 28. 5. 2021;
* Potrdilo o plačilu upravne takse v višini 22,60 EUR z dne 24. 9. 2021.

Zahteva je bila na podlagi dopisa ministrstva št. 35431-13/2021-2550-5 z dne 17. 11. 2021 dopolnjena dne 2. 12. 2021 z naslednjimi dokumenti:

* Dopisom z dodatnimi pojasnili glede nameravanega posega z dne 2. 12. 2021;
* Shematskim prikazom tehnoloških postopkov z označenimi postopki z emisijami v zrak;
* Poročilom o emisiji snovi v zrak, št. LOM 20200259 z dne 18. 5. 2020, ZVD Zavod za varstvo pri delu d.o.o., Chengdujska cesta 25, 1260 Ljubljana - Polje;
* Poročilom o emisiji snovi v zrak, št. LOM 20200258 z dne 18. 5. 2020, ZVD Zavod za varstvo pri delu d.o.o., Chengdujska cesta 25, 1260 Ljubljana - Polje;
* Poročilom o emisiji snovi v zrak, št. LOM 20210110 z dne 21. 4. 2021, ZVD Zavod za varstvo pri delu d.o.o., Chengdujska cesta 25, 1260 Ljubljana – Polje.

V skladu s prvim odstavkom 51.a člena ZVO-1 mora nosilec nameravanega posega v okolje iz tretjega odstavka 51. člena tega zakona od ministrstva zahtevati, da ugotovi, ali je za nameravani poseg treba izvesti presojo vplivov na okolje in pridobiti okoljevarstveno soglasje. Pri ugotovitvi iz prvega odstavka 51.a člena ZVO-1 ministrstvo upošteva merila, ki se nanašajo na značilnosti nameravanega posega v okolje, njegovo lokacijo in značilnosti možnih vplivov posega na okolje.

Obveznost presoje vplivov na okolje se ugotavlja v skladu z Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20).

V skladu s točko G Urbanizem in gradbeništvo, G.II, Graditev objektov, G.II.1.1 Priloge 1 Uredbe o posegih v okolje, za katere je treba izvesti presojo vplivov na okolje, je izvedba predhodnega postopka obvezna, če gre za druge stavbe, ki presegajo bruto tlorisno površino 10.000 m2 ali nadzemno višino 50 m ali podzemno globino 10 m.

Iz predložene dokumentacije izhaja, da nameravani poseg obsega gradnjo proizvodnega objekta s skupno bruto tlorisno površino stavb 25.454,4 m², zato je, upoštevajoč točko G.II.1.1 Priloge 1 zgoraj citirane uredbe, za nameravani poseg treba izvesti predhodni postopek.

*Opis nameravanega posega*

Nosilec nameravanega posega na območju Poslovnega kompleksa Brnik načrtuje novogradnjo proizvodnega objekt s pripadajočo komunalno in zunanjo ureditvijo, vratarnico, rezervoarjem požarne vode in parkirnimi mesti na nivoju terena.

Glavni proizvodni objekt bo pravokotne oblike in bo razdeljen na 3 volumne: največji, osrednji, v katerem bodo proizvodni del in pisarniški prostori, manjši severni, v katerem bodo spremljajoči logistični prostori (zbiranje odpadkov in izdaja blaga) in tehnični prostori, ter južni volumen, v katerem bo skladišče, ki bo s hodnikom povezano s polnilnico za viličarje, skladiščem kemikalij in šprinkler postajo. Objekt ne bo podkleten. Največja višina stavbe bo ca. 12,8 m, v manjšem, skladiščnem delu pa ca. 17 m. Proizvodni in skladiščni del stavbe bodo enonadstropni prostori, pisarniški prostori bodo dvonadstropni (P + 1), znotraj tehničnega dela stavbe pa bo etažnost do P + 2. Osrednji proizvodni del stavbe bo razdeljen na manjše oddelke – sektorje z več spremljevalnimi servisnimi conami. V južnem, skladiščnem delu stavbe bodo tudi pomožni prostori – sanitarije, čajna kuhinja, pisarne in tehnični prostori. Znotraj pisarniškega dela stavbe v pritličju bo vhodni prostor z recepcijo, sejne sobe, pisarniški prostori, laboratoriji, projekcijske dvorane, sanitarije, jedilnica za zaposlene in tehnični prostori. V 1. nadstropju pisarniškega dela bodo pisarne, sanitarije, sejne sobe, tehnične sobe, strežniške sobe, garderobe s tuši in galerija, usmerjena v proizvodni del. Severni, tehnični del stavbe bo vključeval logistične zunanje prostore, območje skladiščenja in zbiranja odpadkov v pritličju ter tehnične prostore v preostalih dveh nadstropjih. Objekt bo imel na strehi nad proizvodnim in skladiščnim delom nameščene panele s fotovoltaičnimi celicami. Skupna bruto tlorisna površina stavb bo znašala 25.454,4 m².

Poleg glavne stavbe so predvideni še spremljevalni objekti: vratarnica za nadzor vstopa oz. izstopa vozil s sistemom tehtnic (vzhodna stran, ob dovozu), objekt za šprinkler postajo, polnilnica za viličarje in skladiščem kemikalij na južni strani ter nadstrešnica za parkirišče za kolesa. Na zemljišču bodo urejene še ponikovalnice in rezervoar požarne vode (za šprinkler).

Nameravani poseg se bo priključil na obstoječo javno gospodarsko infrastrukturo (vodovod, kanalizacija, elektrika, plin, TK). Območje nameravanega posega bo ograjeno z dvema dostopoma: glavnim na SV strani ter dostopom za interventna in druga vozila v južnem delu. Na severnem, zahodnem in južnem robu območja ureditve se bo ohranil zelen gozdnat pas v širini 15 m kot postopen prehod v gozdno območje.

Zunanja parkirišča za potrebe osebnih vozil zaposlenih bodo v vzhodnem delu območja, pred pisarniškim delom stavbe. Zagotovljenih bo 164 parkirnih mest za osebna vozila, preostala potrebna parkirna mesta bodo na sosednji parceli funkcionalne enote F2. Poleg parkirnih mest za osebna vozila je predvideno tudi pokrito parkirišče za kolesa in mesta za polnjenje električnih vozil. Parkirna mesta za tovorna vozila niso predvidena.

V proizvodni objekt Brnik se bo preselila proizvodnja, ki se izvaja na dveh lokacijah, in sicer v Škofji Loki in v Železnikih. V njem bosta potekala razvoj in proizvodnja najzahtevnejših elektromotorjev in točkovnih varilnih transformatorjev za avtomobilsko industrijo, obdelovalne stroje in avtomatizacijo proizvodnje. Glavni proizvodni procesi bodo vključevali strojno obdelavo aluminija, bakra in jekla (žaganje, rezkanje, struženje, brušenje) ter sestavljanje elektromotorjev in drugih polizdelkov oz. sestavnih delov strojev. Poleg tega se bodo v proizvodnem procesu uporabljali še nekateri drugi tehnološki postopki, kot so pranje polizdelkov v pralni napravi, lakiranje, zalivanje s smolo in sušenje, impregnacija statorjev z impregnacijsko smolo, lepljenje magnetov, bandažiranje, lasersko varjenje, plamensko varjenje bakrenih delov, varjenje statorskih paketov – TIG in taljenje ter litje aluminija (rotorji elektromotorjev) z zmogljivostjo 1,68 t aluminija na dan. Predvideno število obratovalnih dni je 245 dni na leto. Delo bo večinoma potekalo v 2 izmenah (nekatere proizvodne linije samo v 1 izmeni), v manjšem delu pa tudi v 3 izmenah.

Gradnja nameravanega posega bo trajala predvidoma 10 mesecev. Dela se bodo izvajala v dnevnem času, in sicer od ponedeljka do petka od 6. do 18. ure, v primeru izvajanja del tudi ob sobotah pa največ od 6. do 16. ure. Pred pričetkom gradnje bo na lokaciji potrebno odstraniti drevje. Površina gradbišča za gradnjo objektov (stavb in pripadajočih ureditev, vključno s parkirišči) bo obsegala do 4,2 ha.

Ministrstvo je v skladu s četrtim odstavkom 51a. člena ZVO-1 z dopisom št. 35431-13/2021-2550-3 z dne 29. 10. 2021 zaprosilo ministrstvo in organizacijo iz tretjega odstavka 52. člena ZVO-1, da pošljeta pisno mnenje o tem, ali je za nameravani poseg treba izvesti presojo vplivov na okolje s stališča njihove pristojnosti. Poziv je bil posredovan na Urad Republike Slovenije za kemikalije, Ajdovščina 4, 1000 Ljubljana, in Ministrstvo za zdravje, Štefanova ulica 5, 1000 Ljubljana.

Ministrstvo je dne 9. 11. 2021 prejelo mnenje št. 18404-4/2012/2 z dne 4. 11. 2021 s strani Urada Republike Slovenije za kemikalije, iz katerega izhaja, da za nameravani poseg ni potrebno izvesti presoje vplivov na okolje, saj so vse navedene kemikalije registrirane v skladu z Uredbo REACH ter niso na seznamu prepovedanih snovi ali snovi, ki so obstojne, bioakumulativne in strupene (PBT).

Dne 19. 11. 2021 je ministrstvo prejelo mnenje Ministrstva za zdravje št. 354-161/2021-4 z dne 17. 11 . 2021 s prilogo mnenjem Nacionalnega inštituta za javno zdravje (v nadaljevanju NIJZ), št. 354-217/2021-2 (256) z dne 15. 11. 2021, ki je zanj pripravil mnenje s stališča pristojnosti varovanja zdravja ljudi in s katerim Ministrstvo za zdravje soglaša. Iz mnenja NIJZ izhaja, da nameravani poseg najverjetneje ne bo pomembneje vplival na zdravje ljudi. Hkrati opominja, da mora biti način odvajanja odpadnih vod urejen tako, da ne bo ogrozil oskrbe prebivalstva z zdravstveno ustrezno pitno vodo.

*Odločitev*

Ministrstvo je na podlagi prejete dokumentacije in v skladu s Prilogo 2 Uredbe o posegih v okolje, za katere je treba izvesti presojo vplivov na okolje, ugotovilo, da za nameravani poseg, glede na njegove značilnosti, lokacijo in možne vplive,ni treba izvesti presoje vplivov na okolje in pridobiti okoljevarstvenega soglasja.

Ministrstvo je namreč ugotovilo:

1. Značilnosti posega v okolje:

* Velikost in zasnova celotnega posega: lokacija nameravanega posega je načrtovana na zemljiščih v k.o. 2108 Velesovo s parcelnimi št. 1688/1, 1687/1, 1686/12, 1684/1, 1683, 1682/1, 1682/2, 1681/2, 1680/1 in 1743/3. Predmet nameravanega posega je izgradnja proizvodnega objekta z bruto tlorisno površino 25.336 m2, medtem ko bo skupna bruto tlorisna površina stavb (vključno z vratarnico in rezervoarjem požarne vode) znašala 25.454,4 m2. Površina, predvidena za izvedbo nameravanega posega, bo obsegala okoli 4,2 ha. Zasnova nameravanega posega je razvidna iz predhodno navedenega opisa.
* Skupni učinek z drugimi obstoječimi oziroma dovoljenimi posegi: nameravani poseg se nahaja v skrajnem severozahodnem delu L8 Poslovnega kompleksa Brnik ter severno od Letališča Jožeta Pučnika Ljubljana in prestavljene trase glavne ceste G2-104/1136 Kranj – Spodnji Brnik. Na južni, severni in zahodni strani meji na gozdno območje, na jugovzhodu pa z že zgrajenimi in načrtovanimi poslovnimi, logističnimi in proizvodnimi objekti. V sosednji funkcionalni enoti F2 (JV od predmetnega območja) je že izveden objekt IM Brnik – proizvodno-skladiščni in poslovni objekt Iskra Mehanizmi d.o.o., za katerega je Agencija RS za okolje dne 14. 1. 2019 izdala okoljevarstveno soglasje št. 35402-47/2018-24. Prav tako je bilo izdano okoljevarstveno soglasje št. 35402-49/2017-18 z dne 16. 5. 2018 za logistični objekt v funkcionalni enoti F1. Nosilec nameravanega posega navaja, da poseg ne bo funkcionalno in ekonomsko povezan s obstoječimi posegi v okolici.

Obenem ministrstvo ugotavlja, da je bilo obravnavno območje že predmet presoje vplivov na okolje (za poseg: gradnja treh industrijskih con v skupni izmeri 134,06 ha - ureditev prometne, komunalne in energetske infrastrukture na območjih: L1 – poslovno logistična cona Brnik, L4 – ekonomsko poslovna cona Brnik in L8 – poslovni kompleks Brnik, pogozdovanje in krčitev gozdov za namene spreminjanja v drugo vrsto rabe zemljišč, nakupovalno središče, parkirišče za osebna vozila, vnašanje zemeljskih izkopov in umetno pripravljene zemljine), Agencija RS za okolje pa je dne 11. 5. 2012 zanj izdala okoljevarstveno soglasje št. 35402-47/2010-56. Proizvodni objekt Brnik ni bil predmet izdaje okoljevarstvenega soglasja.

Pred pričetkom gradnje se bo na lokaciji odstranilo drevje na površini približno 4,2 ha. Posek gozda se bo izvedel v času 1-2 tednov. Glede na to, da gre za kratkotrajen vpliv, ministrstvo ocenjuje, da ne bo pomembnejših vplivov na okolje, prav tako se ne pričakuje pomembnih kumulativnih vplivov z ostalimi posegi v času obratovanja.

* Uporaba naravnih virov, zlasti tal, prsti, vode in biotske raznovrstnosti: za potrebe gradnje se bo uporabljala voda in mineralne surovine. V času obratovanja bo raba naravnih virov omejena predvsem na porabo vode za sanitarne potrebe in za varstvo pred požarom, uporabljale se bodo kovinske mineralne surovine za proizvodnjo in zemeljski plin za potrebe ogrevanja objekta. Predvidene količine v tej fazi še niso znane, vendar se ocenjuje, da poraba ne bo velika.
* Emisije onesnaževal ter druge motnje zdravja, počutja ali kakovosti življenja (npr. sevanja, vibracije, smrad, hrup, toplota, svetloba):
* v času gradnje: emisije onesnaževal v zrak, emisije toplogrednih plinov, odlaganje/izpusti snovi v tla, nastajanje odpadkov, hrup, vibracije in sprememba rabe tal;
* v času obratovanja: emisije onesnaževal v zrak, emisije toplogrednih plinov, emisije snovi v vode, nastajanje odpadkov, hrup, vibracije, sevanje svetlobe v okolico, elektromagnetno sevanje, sprememba rabe tal in raba vode.
* Tveganje povzročitve večjih nesreč po predpisih, ki urejajo varstvo okolja, in naravnih nesreč, tudi tistih, ki so v skladu z znanstvenimi spoznanji lahko posledica podnebnih sprememb: nameravani poseg se skladno z določili Uredbe o preprečevanju večjih nesreč in zmanjševanju njihovih posledic (Uradni list RS, št. 22/16) ne uvršča med obrate manjšega ali večjega tveganja za okolje. Gradnja nameravanega posega ne predstavlja tveganja povzročitve večjih nesreč. V proizvodnem procesu se bodo uporabljale kemikalije, ki pa se bodo skladiščile v posebnem, ustrezno urejenem prostoru znotraj objekta, skladno s Pravilnikom o tehničnih in organizacijskih ukrepih za skladiščenje nevarnih kemikalij (Uradni list RS, št. 23/18). Za nameravani poseg bo zagotovljena protipožarna zaščita. Posamezni požarni sektorji bodo opremljeni z notranjo hidrantno mrežo, zunanjo hidrantno mrežo, sprinkler sistemom in ustreznimi gasilnimi aparati za začetno gašenje požara. Objekt bo opremljen s sistemom avtomatskega javljanja požara. Ministrstvo glede na navedeno ocenjuje, da nameravani poseg ne predstavlja tveganja povzročitve večjih nesreč.
* Tveganje za zdravje ljudi: glede na ugotovljeno v tem postopku, nameravani poseg ne predstavlja tveganja za zdravje ljudi.

2. Lokacija posega v okolje:

- Namenska in dejanska raba zemljišč: obravnavano območje leži severno od Letališča Jožeta Pučnika Ljubljana in severno od prestavljene trase glavne ceste G2-104/1136 Kranj – Spodnji Brnik. Območje se ureja z Odlokom o občinskem prostorskem načrtu Občine Cerklje na Gorenjskem (Uradni vestnik občine Cerklje na Gorenjskem, št. 4/14, Uradni list RS, št. 62/16, Uradno glasilo slovenskih občin, št. 11/17, 48/17, 23/18, 32/18, 3/19, 42/19 – obv. razl., 51/19 – obv. razl., 4/20 – obv. razl., 6/21) in Odlokom o Občinskem podrobnem prostorskem načrtu območja L8 Poslovni kompleks Brnik (Uradni list RS, št. 78/09; Uradni vestnik Občine Cerklje na Gorenjskem, št. 5/11 – popr., št. 4/14 – obv. razl.; Uradno glasilo slovenskih občin, št. 48/17, v nadaljevanju OPPN). V obstoječem stanju je območje nameravanega posega nepozidano in v naravi predstavlja pretežno gozdno površino. Nameravani poseg se načrtuje na območju stavbnih zemljišč z namensko rabo C - območja centralnih dejavnosti, v enoti urejanja prostora (EUP) LT8, v funkcionalni enoti F3.

* Sorazmerne pogostosti, razpoložljivosti, kakovosti in regenerativne sposobnosti naravnih virov (vključno s tlemi, vodo in biotsko raznovrstnostjo) na območju in njegovem podzemlju (zlasti vodovarstvenih območij pitne vode, varovanih kmetijskih zemljišč, najboljših gozdnih rastišč in območij mineralnih surovin v javnem interesu): nameravani poseg se ne nahaja na vodovarstvenem območju, na območju varovanih kmetijskih zemljišč, na najboljših gozdnih zemljiščih, niti na območju mineralnih surovin v javnem interesu.

- Absorpcijske sposobnosti naravnega okolja, pri čemer se s posebno pozornostjo obravnavajo naslednja območja tj. vodna in priobalna zemljišča, zemljišča na varstvenih in ogroženih območjih po predpisih, ki urejajo vode, zlasti mokrišča, obrežna območja, rečna ustja, obalna območja in morsko okolje; gorska in gozdna območja; območja, varovana po predpisih, ki urejajo ohranjanje narave; območja, na katerih je že ugotovljena čezmerna obremenitev okolja ali se predvideva, da je okolje čezmerno obremenjeno; gosto poseljena območja; krajine in območja zgodovinskega, kulturnega ali arheološkega pomena, zlasti območja, varovana po predpisih, ki urejajo varstvo kulturne dediščine: lokacija posega leži izven vodovarstvenih in erozijsko ogroženih območij ter izven plazljivih in plazovitih območij. V bližnji okolici ni vodotokov. Lokacija se nahaja tudi izven varovanih območij narave, ki so oddaljena več kot 3 km, in izven območij kulturne dediščine ter njihovih vplivnih območij. Bližnja okolica je neposeljena in v naravi predstavlja pretežno gozdne, v manjši meri kmetijske površine. Najbližji stanovanjski objekt je Beleharjeva cesta 51, Šenčur, ki se nahaja ca. 500 m jugozahodno, vmes pa so gozdne površine. Ostala naselja Šenčur, Praprotna polica in Zgornji Brnik so oddaljena najmanj 1,2 km.

1. Vrsta in značilnosti možnih učinkov:

* Vplivi na prebivalstvo in zdravje ljudi: ministrstvo ocenjuje, da izgradnja in obratovanje nameravanega posega ne bo imela pomembnih vplivov na prebivalstvo in zdravje ljudi, zaradi oddaljenosti poselitve oz. stanovanjskih objektov, poleg tega so med lokacijo nameravanega posega in območji poselitve gozdne površine. Vplivov na kvaliteto in oskrbo prebivalstva s pitno vodo ne bo, saj ne gre za vodovarstveno območje, prav tako bo z nameravanim posegom zagotovljen ustrezen način odvajanja odpadnih vod.
* Emisije onesnaževal v zrak in emisije toplogrednih plinov: emisije onesnaževal v zrak v času gradnje bodo posledica obratovanja gradbenih strojev na gradbišču in tovornih vozil za potrebe gradnje. Vir emisij delcev v zrak bo tudi samo gradbišče, ki bo obsegalo površino ca. 4,2 ha. Predvidena je montažna gradnja z AB montažno nosilno konstrukcijo (prefabricirani elementi), zato bo, kljub relativno veliki površini gradbišča, gradnja potekala relativno hitro in bo bistveno manj obremenjujoča za okolje kot klasična gradnja. Največje obremenitve zraka se pričakujejo v začetni fazi gradnje, ko bo zaradi slabše kakovosti tal za temeljenje zgornji sloj potrebno nadomestiti z ustreznejšim materialom, vendar bo ta vpliv časovno omejen. Pri gradnji bo izvajalec del upošteval predpisane ukrepe za preprečevanje in zmanjševanje emisije delcev določene z Uredbo o preprečevanju in zmanjševanju emisije delcev iz gradbišč (Uradni list RS, št. 21/11), s katerimi bo bistveno zmanjšano obremenjevanje zraka z delci na samem gradbišču in v okolici gradbišča. Vpliv prašenja bo zmanjšan tudi zaradi ohranjanja zelenih in gozdnih pasov ob robovih območja nameravanega posega. Emisije toplogrednih plinov bodo posledica obratovanja gradbenih strojev na gradbišču in tovornih vozil za potrebe gradnje. Obseg tovornega prometa bo v prvih 5 mesecih gradnje znašal največ 50 težkih tovornih vozil dnevno, v naslednjih 5 mesecih pa največ 20 težkih tovornih vozil dnevno, kar ne predstavlja pomembnega povečanja prometa v primerjavi z obstoječimi prometnimi tokovi na območju nameravanega posega. Vpliv gradnje nameravanega posega na kakovost zraka bo kratkotrajen oz. omejen na trajanje gradnje (največ 10 mesecev). Zaradi oddaljenosti vpliv na kakovost zraka pri stanovanjskih objektih oz. poselitvenih območjih ne bo zaznaven. Glede na navedeno ministrstvo ocenjuje vpliv nameravanega posega na emisije snovi v zrak kot manj pomemben.

V času obratovanja bo iz proizvodnje več izpustov v zrak. Natančno število izpustov v tej fazi še ni znano, vendar so bile po navedbah nosilca nameravanega posega v predhodnem postopku upoštevane največje možne obremenitve okolja. Prisotne bodo emisije v zrak iz peči za sušenje / utrjevanje premazov in smol (7 peči), iz naprave za ulivanje aluminija, iz lakirnic oz. lakirnih kabin (2 kabini, barva na vodni osnovi), iz naprav za impregnacijo in iz tehnoloških postopkov sestavljanja in lepljenja magnetov, varjenja statorskih paketov, čiščenja sestavnih delov s specialnim bencinom in izdelave (varjenja) transformatorjev. Nosilec nameravanega posega je na podlagi poročil o emisiji snovi v zrak za obstoječi lokaciji proizvodnje (št. LOM 20200259 z dne 18. 5. 2020, št. LOM 20200258 z dne 18. 5. 2020 in št. LOM 20210110 z dne 21. 4. 2021, vse izdelane s strani ZVD Zavod za varstvo pri delu d.o.o.) ocenil masni pretok za snov in celotni organski ogljik (TOC) in celotni prah. Pri oceni je bilo upoštevano tudi, da se bo proizvodnja v novem objektu povečala za približno 40 %. Ob tej predpostavki bo največji masni pretok za snov TOC znašal največ 989,5 g/h, največji masni pretok za snov celotni prah iz izpustov novega proizvodnega objekta pa 16,1 g/h. Za zagotavljanje ravni emisij v zrak pod mejnimi vrednostmi se bodo izvajali naslednji ukrepi: redni pregledi in servisi tehnoloških enot, uporaba barv za lakiranje na vodni osnovi, racionalna raba sredstev za čiščenje, lepljenje in premazovanje, uporaba sredstev za čiščenje, lepljenje in premazovanje s čim nižjo vsebnostjo hlapnih organskih topil, uporaba organskih topil v čim manjši možni meri, po potrebi vgradnja ustreznih čistilnih naprav za zmanjševanje emisije. V času kurilne sezone bodo prisotne tudi emisije snovi v zrak iz male kurilne naprave na zemeljski plin za ogrevanje objekta (ogrevanje je predvideno s plinskimi kondenzacijski kotli in toplotnimi črpalkami voda – zrak), ki pa ne predstavlja pomembnega vira emisij snovi v zrak. Emisije onesnaževal ter toplogrednih plinov v zrak v času obratovanja bodo prav tako nastajale kot posledica prometa, predvsem tovornega, katerega obseg pa bo relativno majhen (ca. 5 težkih tovornih vozil in 21 lahkih tovornih / kombiniranih vozil dnevno), zato se vpliv ne ocenjuje kot pomemben.

* Emisije snovi v tla in vode: v času gradnje potencialni vir emisij v tla in posredno v vode predstavlja transport vozil in uporaba tekočih goriv za potrebe gradbene mehanizacije. Pri normalnih pogojih gradnje, ob uporabi tehnično brezhibnih gradbenih strojev in tovornih vozil ter ob ustrezni organizaciji gradbišča, je verjetnost emisij snovi v vode in tla minimalna. Iz dokumentacije izhaja, da se podzemna voda na območju nameravanega posega nahaja več kot 30 m pod površjem. Nadalje ministrstvo ugotavlja, da se lokacija nahaja izven vodovarstvenih območij virov pitne vode, zato se pomembnih vplivov na okolje z vidika emisij v tla in vode v času gradnje ne pričakuje.

V času obratovanja emisij snovi v tla in vodo ne bo, saj bodo vse povozne površine asfaltirane – neprepustno utrjene za vodo in goriva ter olja z ustreznim odvajanjem padavinskih odpadnih vod. Nastajale bodo padavinske in komunalne odpadne vode, industrijske odpadne vode ne bodo nastajale. Voda od pranja polizdelkov v pralni napravi se bo zbirala in oddajala kot odpadek. Komunalne odpadne vode iz objekta se bodo odvajale v javno kanalizacijo, zaključene s komunalno čistilno napravo (CČN Domžale-Kamnik). Padavinske odpadne vode s povoznih površin se bodo odvajale v skladu z določili OPPN, ki določa, da se morajo vode iz streh objektov speljati preko peskolovcev v ponikovalnice. Padavinske vode s cest, parkirišč, manipulacijskih in drugih utrjenih površin bodo preko peskolovcev speljane v padavinsko kanalizacijo in v ponikovalnice. Vse nevarne snovi v objektu in nevarni odpadki bodo ustrezno skladiščeni in ne bodo predstavljali neposredne nevarnosti za onesnaženje tal in podzemne vode. Glede na navedeno ministrstvo tovrstni vpliv ocenjuje kot manj pomemben.

* Ravnanje z odpadki: pri gradnji nastali gradbeni odpadki bodo vključevali predvsem zemeljski izkop (humus in preostali izkop), saj bo zaradi slabše kakovosti tal za temeljenje objektov treba ta sloj nadomestiti z ustreznejšim materialom. Medtem ko se bo humus uporabil na lokaciji nameravanega posega za ureditev zelenih površin, se bo višek izkopnega materiala z gradbišča odstranil, z njim pa se bo ravnalo skladno s predpisi iz področja ravnanja z odpadki. Poleg zemeljskega izkopa bodo nastale manjše količine nevarnih odpadkov (npr. zaoljene krpe, embalaža z ostanki olj ali maziv), ki se jih bo oddalo zbiralcu tovrstnih odpadkov. Ministrstvo ocenjuje, da gradnja nameravanega posega z vidika ravnanja z odpadki ne bo imela pomembnih vplivov.

V času obratovanja bodo predvidoma nastajali tako nenevarni kot tudi nevarni odpadki. Glede na predvideno dejavnost in predvidene tehnološke postopke je mogoče pričakovati odpadke iz mehanske obdelave kovin in plastike iz skupine 12, nenevarno odpadno embalažo iz skupine 15 in komunalne ter njim podobne odpadke iz skupine 20. Vsi nastali odpadki, razen komunalnih, se bodo začasno skladiščili v posebnem prostoru znotraj objekta v severnem delu objekta, nato pa oddajali pooblaščenim prevzemnikom tovrstnih odpadkov. Ministrstvo na podlagi tega ocenjuje, da bo vpliv nameravanega posega na nastajanje odpadkov manj pomemben.

* Hrup: nameravani poseg se ne nahaja v bližini objektov z varovanimi prostori. Najbližji stanovanjski objekt je oddaljen ca. 500 m jugozahodno (z vmesnim pasom gozdne vegetacije), medtem ko so ostali stanovanjski objekti oz. stanovanjska območja v naseljih Šenčur, Praprotna polica in Zgornji Brnik oddaljeni najmanj 1,2 km. Glavna vira hrupa na predmetnem območju sta letališče in glavna cesta G2-104/1136 Kranj - Spodnji Brnik. Iz strateških kart hrupa Atlasa okolja je razvidno, da območje nameravanega posega zaradi cestnega prometa ni čezmerno obremenjeno. Upravljavec letališča Fraport Slovenija d.o.o. izvaja stalne meritve hrupa letalskega prometa na štirih merilnih mestih, in sicer 2 v Šenčurju in po 1 v Lokarjah in Kranju. Iz rezultatov meritev za obdobje september – december 2018 se čezmerne obremenitve pojavljajo izključno v večernem času v Šenčurju, medtem ko jih v dnevnem in nočnem času ni.

V času gradnje bodo zaradi pripravljalnih in gradbenih del, obratovanja gradbene mehanizacije ter prevozov za potrebe gradnje povečane emisije hrupa. Gradnja nameravanega posega bo trajala predvidoma 10 mesecev. Gradbišče bo obratovalo v dnevnem času (od 6. do 18. v času delavnikov oz. do 16. ure ob sobotah). Proizvodni objekt bo montažne gradnje, zato bo gradnja potekala hitreje. Obseg tovornega prometa za potrebe gradnje je v prvih 5 mesecih gradnje ocenjen na največ 50 težkih tovornih vozil dnevno, v naslednjih 5 mesecih pa na največ 20 težkih tovornih vozil dnevno, kar ne predstavlja pomembnega povečanja prometa na dovoznih cestah glede na siceršnje obremenitve javnih cest, ki se bodo uporabljale za cestni transport za potrebe gradnje. Glede na obseg transporta, značilnosti gradnje (montažna gradnja), lokacijo posega (izven poseljenih območij, prevladujoči drugi viri hrupa), in upoštevajoč, da gre za začasen vpliv omejen na čas gradnje, ministrstvo ocenjuje vpliv hrupa na okolje v času gradnje nameravanega posega kot manj pomemben.

Proizvodnja v času obratovanja bo v celoti potekala znotraj objekta. Emisije hrupa v času obratovanja bodo posledica virov emisij hrupa na objektu (prezračevalne, hladilne naprave), ki bodo nameščene na strehi objekta. Emisije hrupa bodo nastajale tudi kot posledica tovornega prometa, katerega obseg bo relativno majhen (ca. 5 težkih tovornih vozil in 21 lahkih tovornih / kombiniranih vozil dnevno). Promet bo potekal po javnih cestah, ki potekajo izven poselitvenih območij. Zaradi oddaljenosti se ne pričakuje povečanja obremenitev s hrupom pri najbližjih objektih z varovanimi prostori. Načrtovani proizvodni objekt bo nov vir hrupa, za katerega bo potrebno zagotoviti prvo ocenjevanje in obratovalni monitoring hrupa v skladu s predpisi, ki urejajo hrup. Ministrstvo vpliv na emisije hrupa in obremenjenost okolja s hrupom v času obratovanja ocenjuje kot manj pomemben.

* Elektromagnetno sevanje: V času gradnje novih virov elektromagnetnega sevanja ne bo, zato vpliva ne bo. V času obratovanja bo nov vir elektromagnetnega sevanja na območju nameravanega posega nova transformatorska postaja (TP) 3 x 1.600 kVA, ki bo nameščena znotraj objekta, v tehničnih prostorih objekta. Upoštevajoč lokacijo nameravanega posega (oddaljenost od naselij) ministrstvo vpliv ocenjuje kot nebistven.
* Sevanje svetlobe v okolico: razsvetljava gradbišča ne bo potrebna, saj bodo gradbena dela potekala le v dnevnem času. Vpliva ne bo. V času obratovanja bo vzpostavljena razsvetljava proizvodnega objekta, ki bo skladna z določili Uredbe o mejnih vrednostih svetlobnega onesnaževanja okolja (Uradni list RS, št. 81/07, 109/07, 62/10 in 46/13). Glede na to, da v bližnji okolici ni stavb z varovanimi prostori, lokacijo v večjem delu obdaja gozd, niti ni v bližini zavarovanih vrst iz področja varstva narave, se pomembnih vplivov z vidika svetlobnega onesnaževanja ne pričakuje. Ministrstvo nadalje ugotavlja, da se lokacija nameravanega posega nahaja v bližini glavne ceste, letališča in proizvodnih ter drugih objektov, zato nova razsvetljava proizvodnega objekta ne bo bistveno povečala obremenitev širšega območja s svetlobo. Proizvodni objekt bo imel na delu strehe nameščeno sončno elektrarno. Zaradi bližine letališča se bodo uporabili nebleščeči fotovoltaični paneli, ki ne odbijajo svetlobe. Ministrstvo na podlagi navedenega vpliv ocenjuje kot manj pomemben.
* Vibracije: v času gradnje bodo vibracije nastajale kot posledica nekaterih del na gradbišču (izkopi, pretovarjanje, nasipanje, utrjevanje površin) ter voženj tovornih vozil. Pri predvidnem obsegu del, pri katerem se ne bo posegalo v globje strukture tal in se ne bodo uporabljali postopki, ki povzročajo izrazite vibracije (npr. miniranje), bodo vibracije prisotne le občasno. V bližnji okolici ni stanovanjskih ali drugih za vibracije občutljivih objektov (npr. objektov kulturne dediščine), vpliv na te objekte v širši okolici pa zaradi oddaljenosti ne bo zaznaven. Na podlagi navedenega se vpliv vibracij v času gradnje ocenjuje kot majhen. V času obratovanja bodo manjše vibracije lahko le posledica voženj tovornih vozil na območju nameravanega posega in na dovoznih cestah, vendar bo vpliv zanemarljiv.
* Sprememba rabe tal in vegetacije: na območju nameravanega posega raste gozd, ki se bo za potrebe izvedbe nameravanega posega odstranil. Pri poseku gozda se bo upoštevalo določila OPPN, ki prepoveduje posege v gozd izven ureditvenega območja, prav tako določa, da se posek lesne vegetacije izvede med 15. avgustom in 15. marcem, predpisuje sanacijo z gradnjo prizadete robne gozdne površine v smislu ekološke in funkcionalne skladnosti ter zasaditev avtohtonih lesnatih vrst pri urejanju zelenih površin. Določa tudi, da se na celotnem robu območja OPPN ohranja robni nepozidan pas, ki se ga zazeleni in zasadi z avtohtono vegetacijo, pri čemer morajo biti zasaditve izvedene tako, da se ustvari postopen prehod v obstoječe gozdne površine. Pri izvedbi krčitve gozda gre za trajno spremembo dejanske rabe tal, ki pa je skladna z veljavnim OPPN, s katerim se ureja predmetno območje. Ministrstvo ocenjuje vpliv nameravanega posega na spremembo rabe tal in vegetacije kot manj pomemben.
* Vidna izpostavljenost: v času gradnje bo objekt predstavljal vidno izpostavljenost v ožji okolici, ki pa bo začasna, vezana na čas gradnje in končne ureditve območja. Nameravani poseg je načrtovan na območju poslovne cone, kjer se že nahaja več podobno zasnovanih poslovnih objektov. Višinski gabariti se prilagajajo objektom na območju poslovne cone in dopustnim višinam iz OPPN. Pri izvedbi nameravanega posega se bo okoli območja ureditve ohranjal zelen pas gozdne vegetacije, ki bo zmanjšal vidno izpostavljenost v prostoru. Glede na navedeno ministrstvo ocenjuje vpliv na vidno izpostavljenost kot nepomemben.
* Drugi vplivi nameravanega posega, upoštevajoč merila za ugotavljanje, ali je za nameravani poseg v okolje treba izvesti presojo vplivov na okolje, ki so v prilogi 2 Uredbe o posegih v okolje, za katere je treba izvesti presojo vplivov na okolje, ne bodo pomembni.

Na podlagi zgoraj navedenih dejstev ministrstvo v skladu z določili 51.a člena ZVO-1 ugotavlja, da za nameravani poseg ni treba izvesti presoje vplivov na okolje ter pridobiti okoljevarstvenega soglasja, saj nameravani poseg ne bo imel pomembnih vplivov na okolje, zato je bilo odločeno, kot izhaja iz 1. točke izreka tega sklepa.

Skladno z določbo petega odstavka 51.a člena ZVO-1 pritožba zoper sklep ne zadrži njegove izvršitve kot izhaja iz 2. točke izreka tega sklepa.

V skladu z določbami petega odstavka 213. člena v povezavi s 118. členom Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13 in 175/20-ZIUOPDVE, v nadaljevanju ZUP) je bilo potrebno v izreku tega sklepa odločiti tudi o stroških postopka. Glede na to, da v tem postopku stroški niso nastali, je bilo odločeno, kot izhaja iz 3. točke izreka tega sklepa.

Iz drugega odstavka 230. člena ZUP izhaja, da je zoper odločbo, ki jo izda na prvi stopnji ministrstvo, dovoljena pritožba samo takrat, kadar je to z zakonom določeno. Takšen zakon mora določiti tudi, kateri organ je pristojen za odločanje o pritožbi, sicer o pritožbi odloča vlada.

Glede na dejstvo, da se v postopku prijave spremembe smiselno uporablja določila 51.a člena ZVO-1 ter glede na to, da ZVO-1 v petem odstavku 51.a členu določa, da je zoper sklep, izdan v predhodnem postopku, možno podati pritožbo, ne določa pa, kateri organ je pristojen za odločanje o pritožbi, o pritožbi zoper ta sklep odloča Vlada RS.

**Pouk o pravnem sredstvu:**

Zoper ta sklep je dovoljena pritožba na Vlado Republike Slovenije v roku 15 dni po vročitvi tega sklepa. Pritožba se pošlje pisno po pošti ali poda ustno na zapisnik na Ministrstvo za okolje in prostor, Dunajska 48, Ljubljana. Za pritožbo se plača upravna taksa v višini 18,10 EUR. Upravno takso se plača v gotovini ali z drugimi veljavnimi plačilnimi instrumenti in o plačilu predloži ustrezno potrdilo. Upravna taksa se lahko plača na podračun javnofinančnih prihodkov z nazivom: Upravne takse – državne in številko računa: 0110 0100 0315 637 z navedbo reference: 11 25500-7111002-35400021.

Klementina Zalokar

višja svetovalka III

mag. Vesna Kolar Planinšič   
 Vodja sektorja za okoljske presoje

Vročiti:

* pooblaščencu nosilca nameravanega posega: E-NET OKOLJE d.o.o., Linhartova cesta 13, 1000 Ljubljana (za: LOG ONE d.o.o., Leskoškova cesta 2, 1000 Ljubljana) - osebno.

Poslati:

* enotni državni portal e-uprava;
* Inšpektorat Republike Slovenije za okolje in prostor, Inšpekcija za okolje in naravo, Dunajska cesta 58, 1000 Ljubljana, gp.irsop@gov.si;
* Občina Cerklje na Gorenjskem, Trg Davorina Jenka 13, 4207 Cerklje na Gorenjskem, obcinacerklje@siol.net;
* Urad Republike Slovenije za kemikalije, Ajdovščina 4, 1000 Ljubljana, [gp-ursk.mz@gov.si](mailto:gp-ursk.mz@gov.si);
* Ministrstvo za zdravje, Štefanova ulica 5, 1000 Ljubljana, [gp.mz@gov.si](mailto:gp.mz@gov.si).